**Lista comună a acronimelor și abrevierilor/prescurtărilor utilizate**

**AA -** Autoritatea de Audit din cadrul Curții de Conturi a României;

**ACP** – Autoritatea de Certificare și Plată;

**AM** - Autoritatea de Management;

**AM PR SV** - Autoritatea de Management pentru Programul Regional Sud-Vest Oltenia;

**AP** - Acordul de Parteneriat cu România, aprobat prin Decizia de punere în aplicare a Comisiei

**BS** - Cofinanţare de la bugetul de stat;

**CE** - Comisia Europeană;

**DNSH** - Principiul de a nu „prejudicia în mod semnificativ” (do no significat harm)

**DUAE** - Document Unic pentru Achizițiile publice Europene;

**EUR** – Euro;

**FEDR** - Fondul European de Dezvoltare Regională

**FSE**+ - Fondul Social European

**FC** - Fondul de Coeziune

**FESI** - Fondurile Europene Structurale și de Investiții

**HG -** Hotărâre a Guvernului

**IF** – Instrumente financiare

**IMM** – Întreprinderi mici și mijlocii

**MFP** – Ministerul Finanțelor Publice

**OP** - obiectiv de politică

**OS** - obiectiv specific

**OSR** – obiectiv strategic regional

**OUG** - Ordonanță de urgență a Guvernului

**P** – Prioritatea;

**PR Sud-Vest Oltenia** - Programul Regional Sud- Vest Oltenia;

**PDR** - Planul de Dezvoltare Regională SV Oltenia;

**RȚ** - Raportul de Țară;

**RIS3** - Strategia regională de inovare pentru specializare inteligentă;

**REG** - Regulament;

**SNDDR** – Strategia Națională pentru Dezvoltare Durabilă a României;

**SNCISI -** Strategia Națională de Cercetare, Inovare și Specializare Inteligentă 2021 - 2027;

**SUERD** - Strategia Uniunii Europene pentru Regiunea Dunării;

**TEN-T** -Rețeaua Trans-Europeană de Transport (Trans-European Transport Networks);

**TFUE** – Tratatul de Funcționare al Uniunii Europene;

**TIC** - Tehnologia Informației și Comunicării;

**TVA** - Taxa pe valoare Adăugată;

**TFUE** - Tratatul privind funcționarea Uniunii Europene - versiunea consolidată 2012/C326/01 a Tratatului privind Uniunea Europeană și a Tratatului privind funcționarea Uniunii Europene;

**UE** - Uniunea Europeană.

**Glosar de termeni specifici apelului de proiecte**

* 1. „întreprindere” este orice entitate care desfășoară o activitate economică, indiferent de statutul său juridic, de modul în care este finanțată sau de existența unui scop lucrativ;
  2. activitate economică reprezintă orice activitate care constă în furnizarea de bunuri, servicii și/sau lucrări pe o piață;
  3. „întreprinderea unică”, conform prevederilor art. 2 alin. (2) din Regulamentul (UE) nr. 2023/2831 al Comisiei din 13.12.2023 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis, include toate întreprinderile între care există cel puțin una dintre relațiile următoare:
     1. o întreprindere deține majoritatea drepturilor de vot ale acționarilor sau ale asociaților unei alte întreprinderi;
     2. o întreprindere are dreptul de a numi sau revoca majoritatea membrilor organelor de administrare, de conducere sau de supraveghere ale unei alte întreprinderi;
     3. o întreprindere are dreptul de a exercita o influență dominantă asupra altei întreprinderi, în temeiul unui contract încheiat cu întreprinderea în cauză sau în temeiul unei prevederi din actul constitutiv sau din statutul acesteia;
     4. o întreprindere care este acționar sau asociat al unei alte întreprinderi și care controlează singură, în baza unui acord cu alți acționari sau asociați ai acelei întreprinderi, majoritatea drepturilor de vot ale acționarilor sau ale asociaților întreprinderii respective.

Întreprinderile care întrețin, prin intermediul uneia sau mai multor întreprinderi, oricare dintre relațiile la care se face referire la punctele i)-iv) sunt considerate întreprinderi unice.

* 1. beneficiar al ajutorului de minimis și/sau al ajutorului de stat regional poate fi o întreprindere mică, mijlocie sau microîntreprindere, astfel cum sunt acestea definite mai jos, care îndeplinește condițiile prezentei scheme;
  2. „întreprinderi mici și mijlocii”, denumite în continuare „IMM”, sunt acele întreprinderi care îndeplinesc cumulativ următoarele condiții, conform prevederilor anexei nr. 1 la Regulamentul (UE) nr. 651/2014:
     1. au un număr mediu anual de salariați mai mic de 250;
     2. realizează o cifră de afaceri anuală netă de până la 50 milioane euro, echivalent în lei, sau dețin active totale care nu depășesc echivalentul în lei a 43 milioane euro, conform ultimei situații financiare aprobate.

Încadrarea solicitantului în categoriile IMM se realizează având în vedere și datele eventualelor întreprinderi partenere sau întreprinderi legate cu acesta.

* 1. „microîntreprinderile” - au mai puțin de 10 salariaţi şi realizează o cifră de afaceri anuală netă sau deţin active totale de până la 2 milioane euro, echivalent în lei, conform prevederilor anexei nr. 1 la Regulamentului (UE) nr. 651/2014;
  2. „întreprinderile mici” - au mai puțin de 50 de salariaţi şi realizează o cifră de afaceri anuală netă sau deţin active totale de până la 10 milioane euro, echivalent în lei, conform prevederilor anexei nr. 1 la Regulamentului (UE) nr. 651/2014;
  3. „întreprinderile mijlocii” - au mai puțin de 250 de salariaţi şi realizează o cifră de afaceri anuală netă de până la 50 milioane euro, echivalent în lei, sau deţin active totale care nu depăşesc echivalentul în lei a 43 milioane euro, conform prevederilor anexei nr. 1 la Regulamentului (UE) nr. 651/2014;
  4. furnizor și administrator al ajutorului de stat regional și al ajutorului de minimis este Agenția pentru Dezvoltare Regională Sud-Vest Oltenia, prin intermediul Autorității de Management pentru Programul Regional Sud-Vest Oltenia 2021-2027, denumită în continuare AMPRSVO;
  5. „investiție inițială” înseamnă o investiție în active corporale și necorporale legată de: înfiinţarea unei unități noi; extinderea capacității unei unități existente; diversificarea producției unei unități prin produse/servicii care nu au fost fabricate/prestate anterior în unitate. O investiţie de înlocuire nu constituie o investiţie iniţială;
  6. „ajutor regional pentru investiții” înseamnă un ajutor de stat regional acordat pentru o investiție inițială;
  7. „întreprindere în dificultate”, în conformitate cu prevederile Regulamentului (UE) nr. 651/2014 este o întreprindere care se regăsește cel puțin într-una din următoarele situații:
     1. În cazul unei societăţi comerciale cu răspundere limitată (alta decât un IMM care există de mai puţin de trei ani), atunci când mai mult de jumătate din capitalul său social subscris a dispărut din cauza pierderilor acumulate. Această situaţie survine atunci când deducerea pierderilor acumulate din rezerve (și din toate celelalte elemente considerate în general ca făcând parte din fondurile proprii ale societăţii) conduce la un rezultat negativ care depășește jumătate din capitalul social subscris. În sensul acestei dispoziţii, „societate cu răspundere limitată” se referă în special la tipurile de societăţi menţionate în anexa I la Directiva 2013/34/UE, iar „capital social” include, dacă este cazul, orice capital suplimentar;
     2. În cazul unei societăţi comerciale în care cel puţin unii dintre asociaţi au răspundere nelimitată pentru creanţele societăţii (alta decât un IMM care există de mai puţin de trei ani), atunci când mai mult de jumătate din capitalul propriu așa cum reiese din contabilitatea societăţii a dispărut din cauza pierderilor acumulate. În sensul prezentei dispoziţii, „o societate comercială în care cel puţin unii dintre asociaţi au răspundere nelimitată pentru creanţele societăţii” se referă în special la acele tipuri de societăţi menţionate în anexa II la Directiva 2013/34/UE;
     3. Atunci când întreprinderea face obiectul unei proceduri colective de insolvenţă sau îndeplinește criteriile prevăzute în dreptul intern pentru ca o procedură colectivă de insolvenţă să fie deschisă la cererea creditorilor săi;
     4. atunci când întreprinderea a primit ajutor pentru salvare și nu a rambursat încă împrumutul sau nu a încetat garanția sau a primit ajutoare pentru restructurare și face încă obiectul unui plan de restructurare.
  8. Programul Regional Sud – Vest Oltenia 2021-2027, denumit in continuare PRSVO, reprezintă un document strategic de programare elaborat de ADR Sud – Vest Oltenia și aprobat de Comisia Europeană, care își propune ca obiectiv general creșterea competitivității economice și îmbunătățirea condițiilor de viață ale comunităților locale prin sprijinirea dezvoltării mediului de afaceri, a condițiilor infrastructurale și a serviciilor, pentru asigurarea unei dezvoltări sustenabile a regiunii;
  9. ,,cerere de finanțare” - document standardizat, disponibil în sistemul informatic MySMIS2021/SMIS2021+, prin care este solicitat sprijin financiar în cadrul oricăruia dintre programele cofinanțate din Fondul european de dezvoltare regională, Fondul de coeziune, Fondul social european Plus și Fondul pentru o tranziție justă în perioada de programare 2021-2027, în condițiile aplicabile apelului de proiecte în care se solicită finanțare, pentru acoperirea totală sau parțială a costurilor de realizare ale unui proiect și este însoțit de anexe și documentele specificate în Ghidul solicitantului aplicabil fiecărui apel de proiecte; în cadrul cererii de finanțare este prezentat detaliat proiectul, este argumentată necesitatea lui, sunt prezentate avantajele sale, planul de activități, planul de achiziții, bugetul proiectului, indicatorii de realizare și de rezultat, precum și orice alte elemente necesare, prevăzute în Ghidul solicitantului și care sunt cuprinse în sistemul informatic MySMIS2021/SMIS2021+”;
  10. ,,contribuția proprie a beneficiarului la valoarea eligibilă a proiectului” - trebuie să fie într-o formă liberă de ajutor public și poate proveni din surse proprii, credite bancare negarantate de stat, aport al acționarilor, alții decât organisme ale statului, sau din alte surse private;
  11. „Ghidul solicitantului” reprezintă un document ce cuprinde o detaliere tehnică și financiară a informațiilor necesare, potențialilor solicitanți, pentru pregătirea proiectelor și completarea corectă a cererilor de finanțare, document elaborat pentru fiecare apel de proiecte din cadrul PRSVO;
  12. „contract de finanțare” este actul juridic cu titlu oneros, încheiat între AMPRSVO și beneficiar, prin care se aprobă spre finanțare, în cadrul PRSVO, un proiect ce a fost selectat ca urmare a procesului de evaluare și selecție, în anumite condiții;
  13. ,,declarație unică” – declarație pe propria răspundere a solicitantului, sub incidența prevederilor legale care privesc falsul în declarații și falsul intelectual, prin care acesta declară că a respectat toate cerințele pentru depunerea cererii de finanțare și îndeplinește condițiile de eligibilitate prevăzute în Ghidul Solicitantului și se angajează ca în situația în care proiectul este admis la contractare să prezinte toate documentele justificative pentru a face dovada îndeplinirii condițiilor de eligibilitate, sub sancțiunea respingerii finanțării. Informațiile care țin de îndeplinirea criteriilor de eligibilitate prevăzute de prezenta schemă vor fi actualizate la data semnării contractului (de exemplu: valoarea ajutoarelor primite până la date semnării contractului de finanțare, structura întreprinderii din care face parte etc);
  14. „relocare” înseamnă transferul unei activităţi identice sau similare sau a unei părţi a acesteia de la o unitate a uneia dintre părţile contractante la Acordul privind Spaţiul Economic European (unitatea iniţială) către unitatea unei alte părţi contractante la Acordul privind Spaţiul Economic European unde are loc investiţia care beneficiază de ajutor (unitatea care beneficiază de ajutor). Există un transfer în cazul în care produsul sau serviciul de la unitatea iniţială şi de la unitatea care beneficiază de ajutor au cel puţin parţial aceleaşi scopuri, îndeplinesc cerinţele sau necesităţile aceluiaşi tip de clienţi şi se pierd locuri de muncă în activităţi identice sau similare la una din unităţile iniţiale ale beneficiarului din Spaţiul Economic European.
  15. „proiect mare de investiții” înseamnă o investiție inițială cu costuri eligibile care depășesc 50 de milioane de euro, calculată la tarifele și cursul de schimb de la data acordării ajutorului;
  16. aceeași activitate sau o activitate similară înseamnă o activitate care face parte din aceeași clasă (cod numeric de patru cifre) a Nomenclatorului statistic al activităţilor economice NACE a doua revizuire;
  17. intensitatea ajutorului înseamnă valoarea brută a ajutorului exprimată ca procent din costurile eligibile, înainte de deducerea impozitelor sau a altor taxe. Costurile eligibile se susţin prin documente justificative clare, specifice şi contemporane cu faptele; taxa pe valoarea adăugată percepută pentru costurile sau cheltuielile eligibile care sunt rambursabile în temeiul legislaţiei fiscale naţionale aplicabile nu este luată în considerare la calcularea intensităţii ajutorului și a costurilor eligibile;
  18. „valoarea ajustată a ajutoarelor” înseamnă valoarea maximă permisă a ajutoarelor pentru un proiect mare de investiții, calculată conform formulei:

valoarea maximă a ajutoarelor = R × (A + 0,50 × B + 0 × C),

unde: R este intensitatea maximă a ajutoarelor aplicabilă în zona respectivă, cu excepția intensității majorate a ajutoarelor pentru IMM-uri; A este partea din costurile eligibile în valoare de 55 de milioane EUR; B este partea din costurile eligibile cuprinsă între 55 de milioane EUR și 110 milioane EUR, iar C este partea din costurile eligibile de peste 110 milioane EUR.

* 1. „unitate de producție/prestare servicii” este orice loc fix, de afaceri sau de investiție, care servește activității unei întreprinderi. Unitatea individuală trebuie să fie autonomă, să nu se bazeze pe resurse tehnice comune cu o unitate existentă și să nu fie doar o extindere simplă a capacității de producție a unei unități existente. O unitate ar trebui să fie separată spațial, organizațional și funcțional și să fie caracterizată printr-un grad ridicat de autonomie.
  2. “perioada de durabilitate” reprezintă intervalul de timp în care beneficiarul trebuie să mențină investiția. Perioada de durabilitate este de 3 ani și începe să curgă de la momentul finalizării investiției/proiectului;
  3. “finalizarea investiției/proiectului“ înseamnă momentul în care furnizorul ajutorului consideră că investiția a fost finalizată, conform prevederilor contractului de finanțare; O investiție finanțată în baza prezentului ghid nu poate fi considerată finalizată dacă nu este efectuată cel puțin o primă plată a ajutorului de stat regional pentru investiții în baza prezentului ghid si a schemei de ajutor de stat regional și ajutor de minimis;
  4. data acordării ajutorului: data la care dreptul legal de a primi ajutorul este conferit beneficiarului în conformitate cu regimul juridic național aplicabil; în sensul prezentului ghid, acest moment este data semnării contractului de finanțare, indiferent de data la care ajutorul se plătește întreprinderii respective;
  5. data plății ajutorului: data la care beneficiarul intră efectiv în posesia ajutorului;
  6. ”întreprinderea din mediul urban/rural” se referă la întreprinderea care propune o investiție (într-unul din domeniile eligibile prevazute în anexa la ghid) în mediul urban/rural, indiferent de localizarea sediului social al acesteia;
  7. prelucrarea produselor agricole[[1]](#footnote-1) presupune orice operațiune efectuată asupra unui produs agricol care are drept rezultat un produs care este tot un produs agricol, cu excepția activităților desfășurate în exploatațiile agricole, necesare în vederea pregătirii unui produs de origine animală sau vegetală pentru prima vânzare;
  8. comercializarea produselor agricole[[2]](#footnote-2) - înseamnă deținerea sau expunerea unui produs agricol în vederea vânzării, a punerii în vânzare, a livrării sau a oricărei alte forme de introducere pe piață, cu excepția primei vânzări de către un producător primar către revânzători sau prelucrători și a oricărei alte activități de pregătire a produsului pentru această primă vânzare; o vânzare efectuată de către un producător primar către consumatori finali este considerată comercializare de produse agricole în cazul în care se desfășoară în localuri distincte, rezervate acestei activități;
  9. produse agricole[[3]](#footnote-3)sunt produsele enumerate în Anexa I a Tratatului, cu excepția produselor pescărești și de acvacultură care se încadrează în domeniul de aplicare al Regulamentului (UE) nr. 1379/2013 al Parlamentului European și al Consiliului;
  10. „active corporale” înseamnă active precum cladiri, instalaţii, utilaje și echipamente;
  11. „active necorporale” înseamnă active care nu au o concretizare fizică sau financiară precum brevete, licenţe, know-how sau alte drepturi de proprietate intelectuală;
  12. demararea lucrărilor înseamnă fie demararea lucrărilor de construcţii în cadrul investiţiei, fie primul angajament cu caracter juridic obligatoriu de comandă pentru echipamente sau oricare alt angajament prin care investiția devine ireversibilă, în funcţie de care are loc primul. Cumpărarea de terenuri și lucrările pregătitoare, cum ar fi obţinerea permiselor și realizarea studiilor de fezabilitate, nu sunt considerate drept demarare a lucrărilor.
  13. „produse pescărești și de acvacultură” înseamnă produsele definite la articolul 5 literele (a) și (b) din Regulamentul (UE) nr. 1379/2013;
  14. „producția primară de produse pescărești și de acvacultură” înseamnă toate operațiunile legate de pescuitul, creșterea sau cultivarea organismelor acvatice, precum și activitățile desfășurate în ferme sau la bord necesare pentru pregătirea unui animal sau a unei plante pentru prima vânzare, inclusiv tranșarea, filetarea sau congelarea, și prima vânzare către revânzători sau prelucrători;
  15. „prelucrarea și comercializarea produselor pescărești și de acvacultură” înseamnă toate operațiunile, inclusiv manipularea, tratarea și transformarea, efectuate după momentul debarcării – sau al recoltării, în cazul acvaculturii – care au ca rezultat un produs prelucrat, precum și distribuția acestuia;
  16. „producție agricolă primară” înseamnă producția de produse ale solului și ale creșterii animalelor, enumerate în anexa I la tratat, fără a se mai efectua o altă operațiune de modificare a naturii produselor respective.

**Activele fixe** sunt acele active deținute de către agenții economici și/sau de către instituțiile publice în scopul utilizării lor pe termen lung. Activele fixe includ activele fixe corporale și necorporale;

**Active fixe necorporale** - active fixe fără substanță fizică, care se utilizează pe o perioadă mai mare de un an; ele pot fi brevete, licențe, mărci comerciale, programe informatice, alte drepturi și active similare, precum și investiții în realizarea de instrumente de comercializare on-line a serviciilor/produselor proprii;

**Active fixe corporale** - active fixe care îndeplinesc cumulativ două condiții: au valoarea de intrare mai mare 2.500 lei și durata normală de utilizare mai mare de un an;acestea pot fi terenuri, clădiri și instalații, utilaje și echipamente;

**Activitate economică** reprezintă orice activitate care constă în furnizarea de bunuri, servicii și lucrări pe o piață;

**Ajutor de stat** înseamnă orice măsură care îndeplinește toate criteriile prevăzute la art. 107, alin. (1) din Tratatul privind funcționarea Uniunii Europene (TFUE), respectiv să implice transferul de resurse de stat, să se materializeze într-un avantaj economic de care întreprinderea nu ar fi beneficiat în mod normal, să fie selectiv și să aibă un efect potenţial asupra concurenţei şi comerţului între Statele Membre;

**Analiza DNSH** – analiza realizată pentru a determina dacă o activitate economică/investiţie este durabilă din punctul de vedere al mediului, în conformitate cu prevederile Regulamentului (UE) 2020/852 (“Regulamentul privind taxonomia”);

**Caracterul durabil** al operațiunilor este definit în conformitate cu art. 65 din Regulamentul UE 1060/2021 și se referă la menținerea unei operațiuni constând în investiții în infrastructură sau în investiții productive pe o perioadă de trei/cinci ani de la efectuarea plății finale sau în termenul prevăzut de normele privind ajutoarele de stat. Astfel, pe perioada respectivă, beneficiarul nu trebuie să:

1. înceteze activitatea productivă sau să o transfere în afara regiunii de nivel NUTS 2 în care a primit sprijin;
2. să efectueze o modificare a proprietății asupra unui element de infrastructură care conferă un avantaj nejustificat unei întreprinderi sau unui organism public;
3. să efectueze o modificare substanțială care afectează natura, obiectivele sau condițiile de implementare a operațiunii și care ar conduce la subminarea obiectivelor inițiale ale acesteia.

**Contractul de finanțare** este actul juridic, cu titlu oneros, de adeziune, încheiat între autoritatea de management, și beneficiar, astfel cum este definit la art. 2 pct. 9 din Regulamentul (UE) 2021/1060, prin care se stabilesc drepturile și obligațiile corelative ale părților în vederea implementării operațiunilor;

**Imobilul** este definit conform Legii nr. 7/1996 a cadastrului și a publicității imobiliare, cu modificările și completările ulterioare, prin care se înţelege terenul, cu sau fără construcţii, de pe teritoriul unei unităţi administrativ-teritoriale, aparţinând unuia sau mai multor proprietari, care se identifică printr-un număr cadastral unic;

**Imunizare la schimbările climatice** înseamnă un proces de prevenire a vulnerabilității infrastructurii la potențialele efecte pe termen lung ale schimbărilor climatice, asigurându-se în același timp respectarea principiului „eficiența energetică înainte de toate” și faptul că nivelul emisiilor de gaze cu efect de seră generate de proiect este compatibil cu obiectivul privind neutralitatea climatică stabilit pentru 2050;

**Regiunea de Dezvoltare Sud-Vest Oltenia** cuprinde județele [Dolj](https://ro.wikipedia.org/wiki/Dolj), [Gorj](https://ro.wikipedia.org/wiki/Gorj), [Mehedinți](https://ro.wikipedia.org/wiki/Mehedin%C8%9Bi), [Olt](https://ro.wikipedia.org/wiki/Olt) și [Vâlcea](https://ro.wikipedia.org/wiki/V%C3%A2lcea), astfel cum au fost acestea grupate în cadrul Anexei la Legea nr. 315 din 28 iunie 2004 privind dezvoltarea regională în România.Regiunea este o entitate teritorială specifică, fără statut administrativ și fără personalitate juridică, ce corespunde diviziunilor de nivel NUTS 2 în Nomenclatorul unităților statistice teritoriale ale Uniunii Europene.

1. Cf. art. 2 alin. (1) lit. b) din Regulamentul (UE) nr. 2023/2831 al Comisiei din 13.12.2023 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis. [↑](#footnote-ref-1)
2. Cf. art. 2 alin. (1) lit. c) din Regulamentul (UE) nr. 2023/2831 al Comisiei din 13.12.2023 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis.. [↑](#footnote-ref-2)
3. Cf. art. 2 alin. (1) lit. a) din Regulamentul (UE) nr. 2023/2831 al Comisiei din 13.12.2023 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis. [↑](#footnote-ref-3)